Im Gebiet da heitign Gmoa hats Edelsitze in Sur(r)berg und Hallabruck gem. Surberg ghert bis zu de Vawoitungsreformen in Bayern ummara 1800 zum Rentamt z´Burghausen bzw. zum Landgerichtsbezirk Traunstoa. 1818 is de iatzige politische Gmoa gründet worn. De Feststellung da amtlichen Schreibweis Surberg is eascht am 6. Juli 1937 erfoigt. Am 3. Mai 1945 san kurz vor Kriagsende - de Amerikaner marschiern grad in Traunstein ei- an am Woidrand in da Nachan vo Surberg (Wüstenreit) 61 KZ-Häftlinge vo am Evakuierungsmarsch aus Flossenbürg vo de Wachmannschaften daschossn worn. A KZ-Friedhof, in dem de Häftling begram san, und a jüdische Gedenkstättn (Chanukkaleuchter) bei Surtal erinnert an des Massaker.